Бизмарк је склопио споразум о савезу са Италијом ако Пруска крене у рат у наредна три месеца. Ово је Бизмарку дало три месеца да се спреми за рат са Аустријом. Време споразума није могло бити боље, јер су све веће силе биле неспремне да се упусте у рат. Британија није имала никакакве економске ни политичке везе са Аустријом и Пруском. Русија не би уопште била на страни Аустрије, јер су Аустријанци били на антируској страни током Кримског рата. Док је Пруска заузела неутралан став током Пољског устанка, Аустрија је била на страни Пољака. Француска не би улазила у рат, јер је током посете Бизмарка Француској она гарантовала да неће улазити у конфликт током евентуалног аустријско-пруског рата. Нико не зна шта се тачно преговарало, али неки историчари тврде да је Бизмарк гарантовао Наполеону III неутралност. Коначно, Италија је била на пруској страни што значи да ће се Аустрија борити сама против заједничких снага савеза Пруске и Италије. Бизмарк је био свестан бројне надмоћи, али није хтео да доноси брзе одлуке због још увек нестабилне ситуације у Европи.